《香山闲咏 其四》
清代·姚启圣

地居天末海滨东，况复迁离盗贼充。千里波涛孤枕上，万家饥溺梦魂中。

寒猿泣月移高树，宿鸟惊云过别丛。莫问当年关切意，只今凭眺有余恫。

作者简介：（1624—1683）浙江会稽人，字熙止，号忧庵。明季为诸生。清顺治初入旗籍，隶汉军镶红旗。康熙二年八旗乡试第一。授广东香山知县。三藩乱时，以家财募兵，赴康亲王杰书军前效力，因功擢福建布政使，进总督。屡破台湾刘国轩军，肃清闽境。加太子太保，进兵部尚书。屡陈进兵台湾之策。二十二年，施琅率兵入台，启圣驻厦门督馈运。有《忧畏轩集》。